Kosovë, përgatitjet për zgjedhjet për pushtetin komunal
Lista e nismës qytetare Serbia, pritet të konkurrojë nën emrin e ri “Nisma qytetare serbe”.
Lista e nismës qytetare Serbia, e paraqitur për të marrë pjesë në zgjedhjet për pushtetin komunal të tre nëntorit në Kosovë, do të ndryshojë emrin. Ajo pritet të quhet “Nisma qytetare serbe”. Vendimi pasoi kërkesën e Komisionit Qendror të Zgjedhjeve që të ndryshohet emri i listës e cila mbështetet nga Beogradi zyrtar. Emri “Serbia” i kësaj nisme kishte nxitur reagime në Kosovë. Ministri serb i angazhuar për Kosovën, Aleksandër Vulin u tha medieve serbe se kërkesa është pranuar. “” citohet të ketë thënë ministri serb. Deri tash Komisioni Qendror i Zgjedhjeve në Kosovë ka certifikuar 70 subjekte politike, ndërsa ende është në shqyrtim të 33 subjekteve të tjera në mesin e të cilave edhe disa nga nismat qytetare serbe. Vendimi për to pritet gjatë ditës së sotme. Nga mbi njëqind subjekte, 18 janë nga radhët e komunitetit serb, përfshirë edhe ata të komunave veriore të Kosovës. Pjesëmarrja e serbëve të komunave veriore në zgjedhjet komunale, është pjesë e marrëveshjes së 19 prillit e arritur ndërmjet kryeministrave të Kosovës dhe Serbisë, Hashim Thaçi e Ivica Daçiç, për normalizimin e marrëdhënieve ndërmjet tyre. Pas zgjedhjeve e do të krijohet bashkësia e komunave serbe që sipas marrëveshjes do të ketë një shkallë të gjerë autonomie.